Caroline Wozniacki

**Karolina Voznjacki** (; 11. jula 1990) danska je profesionalna teniserka poljskog porekla, bivša prvoplasirana na VTA listi najboljih teniserki sveta, koja se 6. februara 2012. nalazi na 4. mestu. Na prvom mestu se prvi put našla 7. oktobra 2010, a kao prvoplasirana je provela ukupno 67 nedelja. U karijeri je osvojila osamnaest titula, a dostigla je i finale Otvorenog prvenstva SAD 2009. u kom ju je porazila Kim Klajsters, kao i VTA prvenstva 2010. u kome je još jednom izgubila od Kim Klajsters.

## Lični život
Voznjacki je kćerka poljskih imigranata u Danskoj, Pjotra i Ane. Pjotr Voznjacki je trenutno njen trener i trener sportskog centra u Danskoj, dok je njena majka Ana igrala za odbojkašku reprezentaciju Poljske. Njen otac se takođe profesionalno bavio fudbalom, a nakon njegovog transfera u jedan danski klub cela porodica se preselila u Odense, gde je Voznjacki i rođena. Njen stariji brat Patrik profesionalno igra fudbal za FK Frem u Danskoj.

Njene dobre prijateljice među teniserkama su Agnješka i Ursula Radvanjska, Sabina Lisicki i Sorana Kirstea. Veliki je obožavalac rukometa, fudbala i plivanja, a ume i da svira klavir. Tečno govori danski, poljski i engleski jezik, i razume ruski.

## Karijera
### Početak
Profesionalno je počela da igra tenis 2005. godine, u svojoj petnaestoj godini. 2006. je u juniorskoj konkurenciji stigla do finala Otvorenog prvenstva Australije i osvojila Vimbldon. Prvu titulu je osvojila krajem sezone, kada je u finalu ITF turnira u Istanbulu savladala Tatjanu Malek, 6-2, 6-1. Naredne godine je osvajila još dva ITF turnira, a i plasirala se u drugo kolo Vimbldona, nakon čega ke prvi put ušla u prvih 100 teniserki na VTA listi. Na turniru u Tokiju je stigla do svog prvog polufinala, gde je izgubila od Venus Vilijams, 3-6, 5-7.

### 2008.
Uspon na VTA listi nastavljen je i ove sezone, kada je na svom debitantnskom nastupu na Otvorenom prvenstvu Australije porazila Žizelu Dulko, Aljonu Bondarenko i Sabinu Lisicki i tek u osmini finala izgubila od buduće vicešampionke Ane Ivanović sa 1-6, 6-7. U Dohi je dobila Marion Bartoli i Anabel Medinu Gariges, a ispala je u četvrtfinalu od Marije Šarapove sa ubedljivih 0-6, 1-6. Ušla je u prvih 50, a potom igrala četvrtfinale u Stokholmu. U Indijan Velsu i Majamiju prošla je do osmine finala, ali više nije mogla. Prvo je ispala od Svetlane Kuznjecove, a na Ki Biskejnu od Venus Vilijams. Na Rolan Garosu 2008. u trećem kolu gubi opet od Ane Ivanović. Na dan početka Vimbldona, 23. juna 2008, ostvaruje najbolji plasnan na VTA listi, 30. mesto.

Nakon Vimbldona, Voznjacki igra na turniru u Portorožu, (Slovenija), ali gubi u polufinalu 6-4, 6-4 od Sare Erani, koja kasnije i osvaja turnir. Zatim nastupa na turniru u Stokholmu (Švedska), gde osvaja svoju prvu VTA titulu. U finalu je ubedljivo pobedila Ruskinju Veru Duševinu, 6-0, 6-2.

Zatim Voznjacki igra na Olimpijskim igrama 2008. u Pekingu. U drugoj rundi nanosi poraz 12. nositeljki Danijeli Hantuhovoj. Međutim, gubi u trećoj, i to od Jelene Dementjeve, koja kasnije osvaja zlatnu medalju.

Voznjacki u avgustu osvaja još jedan turnir, Nju Heven. Na putu do titule pobedila je teniserke kao što su Marion Bartoli i Alize Korne, a u finalu pobeđuje Anu Čakvetadze, 3-6, 6-4, 6-1.

Karolina Voznjacki je bila postavljena za 21. nosioca na Otvorenom prvenstvu SAD 2008. Pobedila je u svojim mečevima prvog i drugog kola, a po meču je izgubila po samo tri gema. Plasirala se u 4. kolo, u kom je izgubila od kasnije finalistkinje Jelene Janković.

Zajedno sa Anabel Medinom Gariges, 28. septembra je osvojila Otvoreno prvenstvo Kine u konkurenciji ženskih parova, što je njena prva titula u ovoj konkurenciji. Takođe je pobedila Kaju Kanepi u finalu Otvorenog prvenstva Japana, u Tokiju, osvojivši treću titulu u sezoni.

Njen odnos pobeda i poraza na kraju sezone bio je 58–20 u pojedinačnoj konkurenciji, a 8–9 u konkurenciji parova. Završila je sezonu kao 12. u pojedinačnoj konkurenciji, a 79. u konkurenciji parova. Osvojila je VTA nagradu za najbolju novu teniserku.

### 2009.

Na prva dva turnira u sezoni stigla je do četvrtfinala. Na Okland klasiku je porazila Jelena Vesnina, 3–6, 6–0, 3–6, a na Međunarodnom prvenstvu Sidneja drugoplasirana teniserka sveta, Serena Vilijams, 7–6(5), 3–6, 6–7(3), iako je imala tri meč lopte kada je servirala za meč pri rezultatu 6–5 u trećem setu. Postavljena za 11. nosioca na Otvorenom prvenstvu Australije, izgubila je u trećem kolu od teniserke koja je dobila specijalnu pozivnicu organizatora, Jelene Dokić, 6–3, 1–6, 2–6.

Stigla je do četvrtfinala Otvorenog prvenstva Pataje, gde je porazila Magdalena Ribarikova, 6–4, 6–1. Bila je prvi nosilac na Kupu Memfisa, gde je stigla do finala, u kome ju je porazila Viktorija Azarenka 1–6, 3–6. Međutim, njih dve su u konkurenciji parova osvojile titulu, savladavši u finalu Mihaelu Krajiček i Julijanu Fedak, 6–1, 7–6(2).

Stigla je do četvrtfinala na prva dva Obavezna Premijer turnira. Na Otvorenom prvenstvu Indijan Velsa izgubila je kasnije pobednice, Vere Zvonarjove, 4–6, 2–6; a na Otvorenom prvenstvu Majamija od Svetlane Kuznjecove, 4–6, 7–6(5), 1–6. Na ovom turniru je prvi put u svojoj karijeri pobedila 18. nosioca Pati Šnider i 4. nosioca Jelenu Dementjevu.

Prvu titulu u sezoni osvojila je na Teniskom prvenstvu Ponte Vedra Biča, koji se igrao na terenima sa zelenom šljakom. Savladala je Samantu Stouzer, Viržini Razano, Danijelu Hantuhovu i Jelenu Vesninu na putu do finala, gdje je porazila Aleksandru Voznijak, 6–1, 6–2. Na narednom turniru sa zelenom šljakom, Kupu Čarlstona, u polufinalu je savladala prvog nosioca, Jelenu Dementjevu, a u finalu je izgubila od Sabine Lisicki, 2–6, 4–6. Izgubila je u ranim fazama takmičenja na njena dva naredna turnira, koja su igrana na crvenoj šljaci, Velikoj nagradi Štutgarta, u Štutgartu, i Međunarodnom prvenstvu Italije, u Rimu. U Štutgartu ju je u drugom kolu porazila Marion Bartoli, 6–7(6), 4–6, a u Rimu Viktorija Azarenka, 2–6, 2–6. Stigla je do finala na Obaveznom Premijer turniru u Madridu, koji se igrao prvi put, gde je izgubila od prve teniserke sveta, Dinare Safine, 2–6, 4–6. Bila je 10. nosilac na Rolan Garosu, gde je u trećem kolu izgubila od Sorane Kirstee, 6–7(3) 5–7. Kirstea i Voznjacki su izgubile u prvom kolu u konkurenciji parova od Marije Kirilenko i Flavije Penete, 4–6, 4–6.

Voznjacki je bila uspešna u delu sezone na travi, pobedila je u osam mečeva za redom na ovoj podlozi. Osvojila je drugu titulu sezone na Međunarodnom prvenstvu Istborna, savladavši u finalu Viržini Razano, 6–7, 5–7. Na Vimbldonu je stigla do četvrtog kola, u kome je porazila Sabina Lisicki, 4–6, 4–6.

Na svoj 19. rođendan izgubila je u finalu Otvorenog prvenstva Švedske od Marije Hose Martinez Sančez, 5–7, 4–6. Nakon što je kao nosilac bila slobodna u prvom kolu Otvorenom prvenstvu Los Anđelesa, u drugom kolu ju je porazila Sorana Kirstea, 6–1, 5–6, 6–7(5). Na Otvorenom prvenstvu Sinsinatija porazila je Jelena Dementjeva, 2–6, 1–6. Na Otvorenom prvenstvu Kanade izgubila je u drugom kolu od Đe Dženg, 5–7, 3–6. Nakon toga je odbranila titulu na Otvorenom prvenstvu Nju Hejvena. U prvom kolu je prvi put u svojoj karijeri dobila meč bez izgubljenog gema. Savladala je Edinu Galovic, 6–0, 6–0, za samo 41 minut. U finalu je pobedila Jelenu Vesninu, 6–2, 6–4, i tako osvojila svoju treću titulu u sezoni.

Voznjacki je bila 9. nosilac na Otvorenom prvenstvu SAD. Stigla je do finala, u kome je izgubila od Kim Klajsters, 5–7, 3–6, koja se tek vratila profesionalnom tenisu, nakon što se povukla 2007. Postala je prva teniserka i Danske koja je igrala finale nekog Grend slem turnira. Dobar rezultat na ovom turniru omogućio joj je da napreduje na VTA listi, na 6. mesto.

Na svom prvom turniru nakon Otvorenog prvenstva SAD, Otvorenom prvenstvu Tokija, zbog virusa je predala meč protiv Aleksandre Voznijak u drugom kolu, pri rezultatu 0–5 u prvom setu. Zatim je izgubila u prvom kolu Otvorenog prvenstva Kine od Marije Hose Martines Sančez, 7–6(5), 6–7(2), 0–6. Zatim je izgubila u polufinalu HP Open od Samante Stouzer, 0–6, 6–4, 4–6. Naredne sedmice, na Otvorenom prvenstvu Luksemburga, predala je meč prvog kola zbog povrede kolena, pri vođstvu 7–5, 5–0, protiv Ane Kramer, što je izazvalo kontroverze zbog vođstva koje je imala u trenutku predaje meča.

Kvalifikovala se za VTA prvenstvo, završno prvenstvo sezone, koje je igrano u Dohi. U grupnoj fazi je izgubila od Jelene Janković, a pobedila Veru Zvonarjovu i Viktoriju Azarenku, što joj je obezbedilo drugo mesto u grupi i plasman u polufinale. Zbog povrede leve butine i bolova u stomaku, predala je polufinalni meč prvoj teniserki sveta, Sereni Vilijams, pri rezultatu 4–6, 1–0.

### 2010.
Voznjacki je sezonu počela učešćem na egzibicionom turniru u Hong Kongu, gde je izgubila oba meča u pojedinačnoj konkurenciji za Ekipu Evrope, ali je dobila dva meča u mešovitim parovima sa Stefanom Edbergom. Na svom prvom VTA turniru sezone, Međunarodnom prvenstvu Sidneja, izgubila je u prvom kolu od Li Na, 6–2, 3–6, 2–6. Bila je 4. nosilac na Otvorenom prvenstvu Australije, gde je u četvrtom kolu drugi put za redom porazila Li Na, 4–6, 3–6. Nakon turnira je napredovala na 3. mesto na VTA listi.

Na Otvorenom prvenstvu Indijan Velsa bila je drugi nosilac. Stigla je do finala, u kome je porazila Jelena Janković, 2–6, 4–6. Nakon turnira je ostvarila najbolji plasman u karijeri do tada, 2. mesto. Na Otvorenom prvenstvu Majamija izgubila je u četvrtfinalu od Žistin Enen, 7–6(5), 3–6, 4–6.

Osvojila je svoju prvu titulu u sezoni na Teniskom prvenstvu Ponte Vedra Biča, savladavši u finalu Olgu Govorcovu, 6–2, 7–5. Nakon toga je učestvovala u Kupu Čarlstona, gde je u polufinalnom meču protiv Vere Zvonarjove izvrnula članak jureći skraćenu loptu, pa je predala meč dok je gubila 2–5. Iako je njen članak i dalje bio povređen, nastavila je da igra na turnirima tokom sezone na šljaci. Izgubila je u ranim fazama na turnirima u Štutgartu, Rimu, Madridu i Varšavi.

Voznjacki je bila treći nosilac na Rolan Garosu. Stigla je do četvrtfinala, u kome je porazila buduća pobednica, Frančeska Skjavone, 3–6, 2–6. Voznjacki je igrala i u paru, sa Danijelom Hantuhovom, ali su predale meč drugom kola protiv Serene i Venus Vilijams zbog povrede desnog ramena Hantuhove.

Voznjacki je bila branilac titule na prvom turniru sezone na travi, Međunarodnom prvenstvu Istborna, ali je izgubila u prvom kolu od Aravan Reze, 4–6, 6–1, 3–6. Na Vimbldonu je izgubila u četvrtom kolu od Petre Kvitove, 2–6, 0–6.

 
Na novom turniru iz Međunarodne serije, Otvorenom prvenstvu Danske, bila je prvi nosilac. Bio je to prvi danski VTA turnir, organizovan uglavnom zbog popularnosti Voznjacki u Danskoj. Osvojila je svoju drugu titulu u sezoni, savladavši u finalu Klaru Zakopalovu, 6–2, 7–6(5).

Izgubila je u trećem kolu Otvorenog prvenstva Sinsinatija od Marion Bartoli, 4–6, 1–6. Osvojila je Otvoreno prvenstvo Kanade, savladavši u finalu Veru Zvonarjovu, 6–3, 6–2. Polufinalni meč je zbog kiše bio odložen dva dana, pa je u ponedeljak naredne sedmice igrala i polufinalni meč protiv Svetlane Kuznjecove i finale protiv Vere Zvonarjove. Nakon toga je treći put za redom osvojila Otvoreno prvenstvo Nju Hejvena, savladavši u finalu Nađu Petrovu, 6–3, 3–6, 6–3. Zbog dobrih rezultata na ova dva turnira, osvojila je Letnju američku seriju teniskih turnira.

Zbog povrede prve teniserke sveta, Serene Vilijams, Voznjacki je prvi put u karijeri bila prvi nosilac na grend slem turniru, na Otvorenom prvenstvu Sjedinjenih Američkih Država. Stigla je do polufinala u kome je porazila Vera Zvonarjova, 4–6, 3–6. Voznjacki i Venus Vilijams jedine su teniserke koje su stigle bar do osmine finala na sva četiri grend slem turnira 2010.

Prvi turnir Voznjackijeve tokom sezone turnira sa tvrdom podlogom u Aziji bio je Otvoreno prvenstvo Tokija, gde je osvojila svoju petu titulu sezone, savladavši u finalu Jelenu Dementjevu, 1–6, 6–2, 6–3.

Nakon toga je osvojila poslednji Obavezni premijer turnir u sezoni, Otvoreno prvenstvo Kine, savladavši u finalu Veru Zvonarjovu, 6–3, 3–6, 6–3. To je bila njena šesta titula u sezoni, a 12. u njenoj karijeri. Plasmanom već u četvrtfinale ovog turnire prestigla je Serenu Vilijams na prvom mestu VTA liste. Postala je peta teniserka koja je stigla do prvog mesta, a da nije osvojila nijedan grend slem turnir. Takođe, postala je prva teniserka iz Danske koja se našla na prvom mestu.

Na zavšrnom prvenstvu sezone, VTA prvenstvu u Dohi, Voznjacki je bila u grupi sa Frančeskom Skjavone, Samantom Stouzer i Jelenom Dementjevom. Pobedila je Dementjevu 6–1, 6–1, izgubila od Stouzer 4–6, 3–6, i pobedila Skjavone, 3–6, 6–1, 6–1, što joj je obezbedilo prvo mesto na VTA listi na kraju sezone. U polufinalu je savladala pobednicu druge grupe, Veru Zvonarjovu, 7–5, 6–4. U finalu je izgubila od Kim Klajsters u tri seta, 6–3, 5–7, 6–3.

Voznjacki je završila sezonu sa 6 VTA titula, što je najviše od svih teniserki. Klajsters je osvojila 5, a nijedna druga teniserka nije osvojila više od dve. Njen odnos pobeda i poraza bio je 65–22. Njenih 65 pobeda bilo je najviše u ženskom tenisu 2010.

### 2011.

Voznjacki je počela sezonu egzibicionim mečom na Tajlandu protiv Kim Klajsters, koji je izgubila, 3–6, 6–4, 10–12. Nakon toga je učestvovala na egzibicionom turniru u Hong Kongu, gde je bila kapetan Tima Evrope. Pobedila je u dva meča protiv Tima Azija Pacifik, nakon čega je porazila druga teniserka sveta, Vera Zvonarjova, 1–6, 0–6. Njen prvi VTA turnir bio je Međunarodno prvenstvo Sidneja, gde je u prvom kolu bila slobodna, a u drugom izgubila od Dominike Cibulkove, 3–6, 3–6.

Voznjacki je bila prvi nosilac na Otvorenom prvenstvu Australije, što je bio njen prvi grend slem turnir kao prve teniserke sveta. Pobedila je Hiselu Dulko, 6–3, 6–4; Vanju King, 6–1, 6–0; Dominiku Cibulkovu, 6–4, 6–3; Anastasiju Sevastovu, 6–3, 6–4; Frančesku Skjavone, 3–6, 6–3, 6–3; u polufinalu je izgubila od Li Na, 6–3, 5–7, 3–6, iako je imala meč loptu kada je servirala pri rezultatu 5–4 u drugom setu.

Kim Klajsters je smenila na prvom mestu VTA liste 14. februara. Voznjacki je te sedmice osvojila Tenisko prvenstvo Dubaija, savladavši u finalu Svetlanu Kuznjecovu, 6–1, 6–3, i tako se vratila na prvo mesto. Stigla je do finala Otvorenog prvenstva Katara, savladavši u dva seta Nađu Petrovu, Flaviju Penetu i Marion Bartoli. U finalu je porazila Vera Zvonarjova, 4–6, 4–6.

Voznjacki je osvojila prvi Obavezni Premijer turnir sezone, Otvoreno prvenstvo Indijan Velsa, savladavši u četvrtfinalu Viktoriju Azarenku, u polufinalu Mariju Šarapovu, i u finalu Marion Bartoli, 6–1, 2–6, 6–3. To je bila njena peta uzastopna titula na Obaveznim Premijer i Premijer 5 turnirima. Na Otvorenom prvenstvo Majamija izgubila je u četvrtom kolu od Andree Petković, 5–7, 6–3, 3–6.

Nakon toga je osvojila prvi turnir na šljaci (zelenoj) u sezoni, Kup Čarlstona, savladavši u polufinalu Jelenu Janković, 6–4, 6–4, a u finalu Jelenu Vesninu, 6–2, 6–3. Njen naredni turnir bio je Velika nagrada Štutgarta, turnir koji se igra na crvenoj šljaci. U četvrtfinalu je pobijedila Andreu Petković, 6–4, 6–1, u polufinalu Agnješku Radvanjsku, 7–5, 6–3, a u finalu je izgubila od Julije Gerges, 6–7, 3–6. Na Obaveznom Premijer turniru u Madridu u trećem kolu je još jednom porazila Julija Gergeš, 4–6, 6–1, 3–6. Na Međunarodnom prvenstvu Italije je u četvrtfinalu porazila Jelenu Janković treći put ove sezone, 6–3, 1–6, 6–3, a u polufinalu izgubila od kasnije pobjednice turnira, Marije Šarapove, 5–7, 3–6. Naredne sedmice je osvojila svoj prvi turnir na crvenoj šljaci, Otvoreno prvenstvo Brisela, koji se igrao prvi put. U polufinalu je savladala prošlogodišnju pobednicu Rolan Garosa, Frančesku Skjavone, 6–4, 4–6, 6–3, a u finalu Šuej Peng, 2–6, 6–3, 6–3.

Voznjacki je bila prvi nosilac na Rolan Garosu 2011, ali je u trećem kolu porazila 28. nosilac, Danijela Hantuhova, 1–6, 3–6.

Osvojila je turnir u svojoj zemlji, Otvoreno prvenstvo Danske, savladavši u finalu četvrtog nosioca, Luciju Šafaržovu, 6–1, 6–4, što je bila njena peta titula u sezoni, a 17. u karijeri.

Na Vimbldonu je treći put za redom izgubila u četvrtom kolu, ovaj put od Dominike Cibulkove, 6–1, 6–7(5), 5–7.

Voznjacki se privremeno vratila na crvenu šljaku na Otvorenom prvenstvu Švedske. Pobijedila je Alize Korne, 6–4, 6–4, u prvom kolu, a u drugom je predala meč Sofiji Arvidson pri vođstvu 6–2, 0–1,

Voznjacki je počela Ljetnju američku seriju na turniru u Torontu, gdje je bila branilac tutule. Bila je slobodna u prvom kolu, a u drugom je porazila Roberta Vinči, 4–6, 5–7. Na turniru u Sinsinatiju je izgubila u drugom kolu od Kristine Mekejl, 4–6, 5–7. Naredne sedmice je osvojila svoju četvrtu uzastopnu titulu na Otvorenom prvenstvu Nju Hejvena, savladavši u polufinalu Frančesku Skjavone, a u finalu Petru Cetkovska, 6–4, 6–1.

Voznjacki je bila prvi nosilac na posljednjem grend slem turniru sezone, Otvorenom prvenstvu SAD. U osmini finala je savladala Svetlanu Kuznjecovu, 6–76–8, 7–5, 6–1,; u četvrtfinalu Andreu Petković, 6–1, 7–68–6; a u polufinalu je izgubila od Serene Vilijams, 2–6, 4–6.

Nja Otvorenom prvenstvu Tokija je izgubila u trećem kolu od Kaje Kanepi, 5–7, 6–1, 4–6, a na Otvorenom prvenstvu Kine u četvrtfinalu, od Flavije Penete, 6–3, 0–6, 6–7(2). To je bio jedini poraz Voznjacki u dvanaest četvrtfinala koje je igrala ove sezone.

Voznjacki je na VTA prvenstvu bila prvi nosilac. U grupnoj fazi je pobedila Agnješku Radvanjsku, 5–7, 6–2, 6–4, a izgubila od Vere Zvonarjove, 2–6, 6–4, 3–6, i od Petre Kvitove 4–6, 2–6. To je bio prvi put da nije uspela da stigne do polufinala. Sezonu je završila na prvom mestu, s malom prednešću na VTA listi u odnosu na drugoplasiranu Petru Kvitovu.

### 2012.
Voznjacki je počela sezonu na Hopman kupu 2012. u paru sa Frederikom Nilsenom. Pobedila je u dva od tri meča koja je igrala u pojedinačnoj konkurenciji, Betani Matek-Sends, 7–6(4), 6–2 i Cvetanu Pironkovu, 7–5, 4–6, 6–2, a izgubila je od Petre Kvitove u tri seta, 6–7(4), 6–3, 4–6. Voznjacki i Nilesen su u paru dobili meč protiv Amerikanaca Mardija Fiša i Betani Matek-Sends, 7–5, 6–3, a izgubili od Bugara Grigora Dimitrova i Cvetane Pironkove, 6–3, 4–6, [1–10].

Prvi VTA turnir na kome je Voznjacki igrala je Međunarodno prvenstvo Sidneja. Bila je slobodna u prvom kolu, u drugom je porazila Dominiku Cibulkovu, 7–5, 2–6, 6–4, a u četvrtfinalu izgubila od Agnješke Radvanjske, 6–3, 5–7, 2–6.

Na prvom grend slem turniru sezone, Otvorenom prvenstvu Australije, Voznjacki je u prvom kolu savladala Anastasiju Rodionovu, 6–2, 6–1, u drugom Anu Tatašvili, 6–1, 7–6(4), u trećem Moniku Nikulesku, 6–2, 6–2, u osmini finala Jelenu Janković, 6–0, 7–5, a u četvrtfinalu je izgubila od Kim Klajsters, 3–6, 6–7(4), i tako izgubila prvo mesto na VTA listi.

Njen naredni turnir bilo je Otvoreno prvenstvo Katara, koje se igralo u Dohi. Bila je slobodna u prvom kolu, a u drugom je izgubila od Lucije Šafaržove, 6–4, 4–6, 6–7(3).

## Plasman na VTA listi na kraju sezone

## Nagrade
* 2008. — Nagrada VTA za novu teniserku godine
* 2010. — Nagrada ITF za teniserku godine
* 2010. — Danska spotistkinja godine

## VTA finala
### Pojedinačno




#### Grend slem pojedinačna finala (1)

#### Pobede pojedinačno (18)

#### Porazi pojedinačno (10)

### Parovi




#### Pobede u parovima (2)

#### Porazi u parovima (1)

## Učešće na [[grand slam|grend slem]] turnirima
### Pojedinačno

### Ženski parovi

## Uspesi u pojedinačnoj konkurenciji

Podaci od 18. februara 2012.

## Pobede i porazi protiv drugih teniserki
Odnos pobeda i poraza protiv teniserki koje su bile među prvih deset na VTA listi (ažurirano 24. januara 2012):

## Izvori

## Vanjske veze

* Zvanična mrežna stranica
* Zvanična prezentacija 
* Karolina Voznjacki  na sajtu Ženske teniske asocijacije
* Karolina Voznjacki  na sajtu Međunarodne teniske federacije za juniore
* Karolina Voznjacki  na sajtu Međunarodne teniske federacije za seniore
* Karolina Voznjacki na sajtu tennis.com